b"\n_START_ARTICLE_\nPasaulio lietuvi\xc5\xb3 archyvas\n_START_PARAGRAPH_\nPasaulio lietuvi\xc5\xb3 archyvas (PLA) \xe2\x80\x93 did\xc5\xbeiausias Lituanistikos tyrimo ir studij\xc5\xb3 centro (LTSC) padalinys, \xc4\xafsik\xc5\xabr\xc4\x99s JAV._NEWLINE_Archyvas renka ir kaupia organizacij\xc5\xb3 ir atskir\xc5\xb3 asmen\xc5\xb3 visuomen\xc4\x97s ir kult\xc5\xabros veik\xc4\x97j\xc5\xb3 archyvus, komplektuoja lietuvi\xc5\xa1k\xc4\x85 periodik\xc4\x85, renka ir saugo knygas, bro\xc5\xa1i\xc5\xabras, \xc5\xbeem\xc4\x97lapius ir kitokius spaudinius, susijusius su lietuvi\xc5\xa1ka veikla. Biblioteka dabar turi daugiau kaip \xc5\xa1imt\xc4\x85 t\xc5\xabkstan\xc4\x8di\xc5\xb3 knyg\xc5\xb3 ir daugiau kaip 1600 skirting\xc5\xb3 pavadinim\xc5\xb3 periodini\xc5\xb3 leidini\xc5\xb3. Knygos pirmasis egzempliorius yra saugomas archyvin\xc4\x97je bibliotekoje, o antrasis duodamas Pedagoginio lituanistikos instituto bibliotekai, kuria leid\xc5\xbeiama naudotis visiems.\n_START_SECTION_\nArchyvo istorija\n_START_PARAGRAPH_\nPLA prad\xc5\xbeia galima laikyti 1946 m., kuomet Vokietijoje buvo prad\xc4\x97ta rinkti istorin\xc4\x97 med\xc5\xbeiaga, kuri buvo siun\xc4\x8diama \xc4\xaf \xc5\xa1v. Kazimiero seser\xc5\xb3 vienuolyn\xc4\x85 \xc4\x8cikagoje. I\xc5\xa1 prad\xc5\xbei\xc5\xb3 darbas vyko priva\xc4\x8dia iniciatyva, o nuo 1948 m. prie Vyriausiojo Lietuvos i\xc5\xa1laisvinimo komiteto (VLIK) buvo suorganizuota Istorin\xc4\x97s med\xc5\xbeiagos rinkimo komisija. D\xc4\x97l prasid\xc4\x97jusios emigracijos komisijai susilikvidavus, VLIK'o lietuvyb\xc4\x97s i\xc5\xa1laisvinimo tarnyba t\xc4\x99s\xc4\x97 istorin\xc4\x97s med\xc5\xbeiagos rinkimo darb\xc4\x85 iki 1950 met\xc5\xb3. 1951 m. VLIKo vykdomoji taryba pakvie\xc4\x8dia Vincent\xc4\x85 Liulevi\xc4\x8di\xc5\xb3, buvus\xc4\xaf Istorin\xc4\x97s med\xc5\xbeiagos rinkimo pirminink\xc4\x85. Jis pradeda dirbti \xc4\x8cikagoje Lietuvi\xc5\xb3 tremtini\xc5\xb3 archyvo pavadinimu, kuris netrukus (1950 m. pabaigoje) buvo pakeistas \xc4\xaf Pasaulio lietuvi\xc5\xb3 archyv\xc4\x85._NEWLINE_I\xc5\xa1 \xc5\xa1v. Kazimiero seser\xc5\xb3 vienuolyno archyvas per\xc4\x97jo \xc4\xaf T\xc4\x97v\xc5\xb3 J\xc4\x97zuit\xc5\xb3 globojamus ir naujai 1957 m. pastatytus Jaunimo centro namus. Apie 1975 metus PLA patalpintas Jaunimo centro naujajame pastate, kur dabar ir yra._NEWLINE_Nuo 1972 m. iki pat mirties 1994 m. PLA direktoriumi dirbo \xc4\x8ceslovas Grincevi\xc4\x8dius. Nuo 1981 m., \xc4\xafsik\xc5\xabrus Lituanistikos tyrimo ir studij\xc5\xb3 centrui, PLA padeda tvarkyti LTSC darbuotojai. Knygas kataloguoti kompiuteriniu b\xc5\xabdu prad\xc4\x97jo Dr. Robertas Vitas."